Jun 24,2015
ఐపీవో సమయాన్ని మరింత తగ్గిస్తాం
ముంబయి: మార్కెట్‌ నియంత్రణ సంస్థ సెబీ మంగళవారం పలు కీలక అంశాలను వెల్లడించింది. సెబీ బోర్డు మీటింగ్‌ ముగిసిన అనంతరం సంస్థ ఛైర్మన్‌ యు.కె.సిన్హా మాట్లాడుతూ స్టార్టప్‌ కంపెనీల లిస్టింగ్‌, ఈ-ఐపీఓ, 'ఫార్మార్డ్‌ మార్కెట్ల కమీషన్‌' ఎఫ్‌ఎంసీ విలీనం తదితర అంశాలను గురించి పలు అంశాలను తెలిపారు. కొత్త వేదిక దేశంలో కంపెనీలు లిస్టింగ్‌ వైపునకు వచ్చేందుకు ప్రోత్సాహకరంగా ఉండనుందని తెలిపారు. మార్కెట్‌ను శక్తివంతంగా తీర్చిదిద్దేందుకు దోహదం చేస్తుందని తెలిపారు. స్టార్టప్‌ కంపెనీల లిస్టింగ్‌ గురించి ఆయన మాట్లాడుతూ సెబీ ఈ విషయమై వారు కోరకుంటున్న అన్ని అంశాలను పరిగణనలోకి తీసుకొని పలు సమాలోచనలు జరిపినట్లు వివరించారు. వారు సూచించిన సలహాలన్నింటినీ తాము అంగీకరించినట్లు ఆయన తెలిపారు. రానున్న రోజుల్లో ఈ మార్కెట్‌ సహేతుకమైన శక్తిమంతమైనదిగా మారుతుందని అన్నారు. టెక్నాలజీ సంబంధితం కాని స్టార్టప్‌ కంపెనీలను అనుమతించాలా లేదా అనే విషయమై మట్లాడుతూ ఈ సంస్థలలో ఐపీవోకు ముందే 25 సంస్థాగత పెట్టుబడిదారుల వాటా ఉండాలనే నిబంధనను ఉంచనున్నట్లు తెలిపారు. మిగతా కంపెనీలకు దీనిని 50 శాతంగా నిర్ణయించినట్లు తెలిపారు. ప్రస్తుతం ఉన్న ఐపీవో కాలపరిమితిని మరింతగా తగ్గించేందుకు తాము యోచిస్తున్నట్లు ఆయన వెల్లడించారు. అయితే దానిని ఎన్ని రోజులకు తగ్గించేంది ఆయన వెల్లడించలేదు. లిస్టింగ్‌ సమయాన్ని తగ్గించేందుకు గాను తాము ఈ-ఐపీవోను ఎంచుకున్నట్లు తెలిపారు.
మీ స్నేహితులకు రికమెండ్ చెయ్యండి